તો, ‘હીચકી’માં નૈના માથુર (રાની મુખરજી) ટૂરેટ સિન્ડ્રોમથી પિડાય છે. જો કે એને હેડકી નથી આવતી, પણ ગળામાંથી ‘ચચ્ચચ ચચ્ચચ’ જેવો વિચિત્ર અવાજ આવ્યા કરે છે. એનું મગજ અશાંત હોય કે કશાકનો ભાર હોય ત્યારે તો સતત અવાજ આવતો રહે છે. બાળપણમાં શિક્ષક ભણાવતા હોય ત્યારે એના આવા અવાજથી એના સહપાઠીઓ તથા શિક્ષકને ત્રાસ થાય છે એવું કારણ આગળ કરી એને ડઝનેક સ્કૂલમાંથી કાઢી મૂકવામાં આવી હોય છે. શાળાજીવનના આવા કડવા અનુભવ બાદ એ નક્કી કરે છે કે પોતે સ્કૂલ-ટીચર બનશે. મુંબઈની એક કૉન્વેન્ટ સ્કૂલમાં એને નોકરી તો મળે છે, પણ એના 9-એફ વર્ગના 14 સ્ટુડન્ટ્સ નજીકની ઝૂંપડપટ્ટીમાંથી આવતા હોઈને એ તોફાની બારકસ, માથાભારે, તોફાની છે. રાઈટ ટુ એજ્યુકેશનના કાયદા હેઠળ એમને બીએમડબ્લ્યુમાં આવતા અતિધનિકોની શાળામાં ઍડમિશન મળ્યું છે. નૈના સામે પડકાર છે આ 14 વિદ્યાર્થીને સીધાદોર કરી, એમનામાં ધરબાયેલી છૂપી શક્તિને બહાર લાવી, એમને સમાજનો સ્વમાનભેર સામનો કરવા સજ્જ કરવાનો.